Hier registreer SA’ners bó 60 vir entstofDr. Zweli Mkhize, minister van gesondheid. (Foto: Twitter) Suid-Afrikaners ouer as 60 jaar kan van Vrydag 16:00 registreer om die entstof teen Covid-19 te ontvang. Dr. Zweli Mkhize, minister van gesondheid, het vanoggend die aanlyn platform as deel van fase 2 van die regering se entstofprogram bekend gestel. Dié fase sal na verwagting op 17 Mei afskop. Persone ouer as 60 word onder meer in dié fase geteiken. Mense wat kwalifiseer moet ’n identiteitsdokument en mediesefondskaart, indien van toepassing, byderhand hou wanneer hulle registreer vir die inenting. ŉ SMS sal by registrasie aan aansoekers gestuur word en dit is belangrik om in gedagte te hou dat dié registrasie nie ŉ waarborg is dat ŉ pasiënt onmiddellik ingeënt sal kan word nie. “Dit beteken dat die stelsel jou besonderhede het en dat jy in ’n ry val om vir inenting geskeduleer te word. Die stelsel sal vir jou ’n SMS met ’n datum en plek stuur sodra dit jou beurt is om ingeënt te word,” het die minister bygevoeg. Suid-Afrikaners sal na die naaste inentingsperseel aan hul woonadres verwys word. Sommige sal na hul werkplek verwys word vir inenting. Pasiënte sal ná inenting ’n SMS sowel as inentingskaart ontvang. “Ek wil Suid-Afrikaners verseker dat ons ’n plan het om te verseker dat almal geregistreer word. Ons wil hê soveel moontlik mense moet vooraf registreer. Dit sal baie tyd bespaar en ons ook help om entstowwe aan onderskeie areas toe te ken.” Mkhize het gesê die departement van gesondheid besef dat nie alle Suid-Afrikaners toegang tot slimfone het nie en sal diegene bystaan met die registrasieproses. Suid-Afrikaners hoef nie aan ’n mediese fonds te behoort om ingeënt te word nie. “Almal het toegang tot die entstof.” Die regering se aanlyn platform vir registrasie vir die Covid-19-entstof is hiér beskikbaar.